Imtella' Ottubru 16, 2021 Rapport: Ruth Amaira Lura Malta il-wirjiet tal-kumpanija dinjija u ewlenija fil-qasam tal-ispettaklu – Cirque du Soleil. Għal xahar sħiħ, mill-aħħar ta' Novembru 'l quddiem, il-wirja ta' akrobaziji u artistrija viżwali se jkollha t-tema ta' Malta. Il-wirja – FIERI Cirque du Soleil – hija l-ewwel waħda minn din il-kumpanija quddiem udjenza f'teatru minn 17-il xahar ilu, wara li d-dinja daħlet fil-pandemija tal-Covid. Id-direttur artistiku ta' Cirque du Soleil, Jean-Guy Legault, qal li l-kumpanija qed tħares 'l quddiem biex jiċċelebraw il-ħajja mill-ġdid kif dejjem jafuha, b'wirjiet live quddiem l-udjenzi. Wara l-pawsa li daħħlet lid-dinja fil-pandemija tal-Covid-19, il-kumpanija ta' fama internazzjonali Cirque du Soleil se tippreżenta għall-ewwel darba wara 17-il xahar wieqfa, sensiela ta' wirjiet akrobatiċi u artistrija viżwali li tant hija magħrufa għalihom. U dan se tagħmlu f'Malta fejn għal xahar sħiħ, bejn il-25 ta' Novembru u d-19 ta' Diċembru, se twassal wirjiet ta' ħila kbira li se jkunu wkoll imfassla fuq il-kultura u x-xenarju tal-arċipelgu Malti. Malta kienet id-destinazzjoni ta' eċċellenza għall-kumpanija Cirque du Soleil li għal Malta se ttella' l-wirja FIERI. L-aħħar darba li Dar il-Mediterran ospitat l-udjenza fil-veru sens tal-kelma kien ftit qabel ma faqqgħet il-pandemija fil-bidu ta' Marzu s-sena l-oħra. Illum, qal il-Ministru għat-Turiżmu Clayton Bartolo, xahar sħiħ tal-wirja FIERI ta' Cirque du Soleil hija aħbar tajba għall-industrija tal-ospitalità biex tkompli ssaħħaħ lil Malta bħala ċentru ta' eċċellenza. Cirque du Soleil kien l-aħħar f'Malta fl-2019 u d-direttur artistiku Jean-Guy Legault qal li qed iħarsu 'l quddiem biex jiċċelebraw il-ħajja mill-ġdid kif dejjem jafuha, b'wirjiet live quddiem l-udjenzi. Il-wirjiet FIERI ta' Cirque du Soleil qed isiru ma' Visit Malta bil-kumpanija dinjija bbażata Montreal fil-Kanada tat tifsira ġdida lill-industrija tad-divertiment. Il-wirjiet tagħha jduru f'mhux inqas minn 60 pajjiż.